Kegyelem nektek és békesség Istentől a mi Atyánktól és az Úr Jézus Krisztustól!

Mik 5, 1-4a  
*1Te pedig, efrátai Betlehem, bár a legkisebb vagy Júda nemzetségei között, mégis belőled származik az, aki uralkodni fog Izráelen. Származása visszanyúlik a hajdani időkbe, a távoli múltba. 2Csak annyi időre szolgáltatja ki őket, amíg egy asszony szül, de honfitársainak maradéka haza fog térni Izráel fiaival együtt. 3A nyáj elé áll, és legelteti az ÚR hatalmával, az ÚRisten fenséges nevével. Akkor nyugodtan élnek, mert hatalma kiterjed a föld határáig. 4Ez lesz a békesség!*

Krisztus békességének Gyermekei!

Mindenki ismeri a mondást: *Kicsi a bors, de erős*. Nem véletlen, hogy az ehhez hasonló figyelemfelkeltő, tanító jellegűen, felrázó kijelentéseink, szólásaink-mondásaink olyan elerjedtek és közismertek. Azért van ez így, mert megfeledkezünk újra és újra az igazságukról és ezért gyakran megszólal a rácsodálkozó beismerés és felismerés hangja is.   
A *Kicsi a bors, de erős.* – egyszerűen, de ötletes szójátékkal arra hívja fel a figyelmünket, hogy az, amit mi kicsinek, jelentéktelennek ítélnénk meg, az bizony lehet nagyon is meghatározó, igazi formáló erővel bíró.   
És mivel erről gyakran megfeledkezünk, és mondjuk ki, újra meg újra képesek vagyunk lenézni embereket, egy-egy tettnek, egy-egy szónak a jelentőségét, így bizony nem csoda, hogy újra és újra megszólal ez figyelmeztető, tanúskodó hang, hogy bizony megint elvétettük a lényeget és az emberi elvárásink tévútra vittek.

Mikeás próféta jövendölése a saját a korában is jelentéssel bírt, de Krisztusra mutatva még erősebb értelmet nyert az egész világ számára. Ugyanis ez a kijelentés is épp arról tanúskodik, hogy egy emberileg jelentéktelen hely, bizony vállhat hatalmas események színhelyévé. Egy aprócska, lenézett család bizony válhat a történelem mindörökre emlegetett részesévé, és egy kisded, egy gyámoltalan, jászolban fekvő, egy születésétől fogva üldözött, egy emberi mércével esélytelennek látott személy lehet a világmindenség formálója.

Ez nem egy megszokott: a legkisebb fiú elmegy szerencsét próbálni mese, mert persze onnan is ismerjük ezt a gondolatot alapvetően, de ott aztán teljesen másról tanúskodik a történet. Ott a kedves, barátságos, jószívű legkisebb többnyire elvetődik jobbra-balra és végül a jótett helyébe jót várj alapon, végül megcsinálja a saját szerencséjét. De itt érezzük mindig, ez mese, a valóság nem ilyen. A világban a jó néha méltatlan büntetést nyer, a rossz pedig érdemtelenül szerzett jutalmát élvezi. Nem tündérmesékben élünk és Isten soha nem is ígérte, hogy szivárványos, unikornisos, aranyhalas mesévé formálja a mi életünket, földi pályafutásunkat, akkor se, ha valóban bízunk Benne. Aki ezt várja, annak borítékolom, hogy csalódni fog a hitében.

Isten azt mondja, azt ígéri, hogy az Ő tervei, az Ő valóban jó akarata, a hűséges szeretete az célba fog érni, ott is, ahol mi már nem is remélnénk, vagy akár soha nem is reméltük.   
Azt mondtam, hogy egy emberileg jelentéktelen helyről van szó a mai igében: „*Te pedig, efrátai Betlehem”*. Betlehem egy kis település, nem királyok, főpapok, vagy hadvezérek lakhelye. Nem véletlen, hogy a napkeleti bölcsek is rögtön a fővárosban, Jeruzsálemben keresik a megszületett királyt, a Messiást és eszükbe se jut, hogy tovább kellene menni, valami kis falucskába.  
De mennyire igaz, hogy nem ezektől az emberi külsőségektől, világi szépségektől, csillogástól kapnak értelmet és jelentőséget a dolgok, még számunkra a hétköznapokban sem. Gondoljatok csak bele, hogy mitől különleges az otthon, leginkább pedig a gyermekkori otthon képe, a berendezése, az illata, a jelentőségé? Hát nem attól, hogy mennyire volt kacsalábon forgó palota, vagy, hogy mennyi értékes dísztárgy, vagy százezres-milliós technikai csoda ékítette. Valami egészen más ad és adott mindig tartalmat és jelentőséget az otthonnak is. Ugyanígy, vegyük észre, hogy nem az épület, a templom, vagy a precízen megtervezett és díszkivilágított park fog tartalmat adni, hanem az, ami ott történik, illetve történhet. Egy találkozás, egy beszélgetés, egy ölelés, egyetlen útbaigazító szó – a szeretet, ami az adott helyszínen valósággá lehet, megelevenedhet, formát, testet ölthet. Ahogyan Jézus Krisztusban testet öltött az Isten szeretete egy mondhatni alkalmatlannak tűnő helyen, úgy a te szereteted is bárhol testet ölthet, valósággá lehet.

A hely mellett, azt is mondtam, hogy az is megmutatkozik, hogy: egy kisded, egy gyámoltalan, jászolban fekvő, egy születésétől fogva üldözött, egy emberi mércével esélytelennek látott személy lehet a világmindenség formálója, sőt Megváltója.   
Az, ami itt mutatkozik, az azonban nem az, amit szeretünk elbölcselkedni emberileg, hogy *nem tudhatod ki lesz majd belőle, úgyhogy ne nézd le*, mert persze ez lehet igaz, de ennél többről van szó. Ne csak odáig jussunk, hogy nem nézem le a másikat: a szegényt, az egyszerű gondolkodásút, a tanulatlant, a sérültet, a beteget, szenvedélybeteget, az okkal, vagy ok nélkül számkivetettet, mert ha csak eddig jutok a másik emberrel kapcsolatban, akkor még mindig nem az igazi, az Istentől kapott szeretet vezet, hanem az emberi jóra törekvés, ami szép-szép, de még igencsak hiányos.   
Hadd szemléltessem, hogy mire gondolok egy másik mondásunkkal: *Ne a borítója alapján ítéld meg a könyvet!*. Valóban sokszor ott elakad már az ember, hogy a borítóra néz rá csak, aztán legyint, de vajon az már rendben lenne, ha a tartalom alapján ítélem meg?   
Nem, mert nem kell az alapján sem megítélnem, megbecsülhetném azért, mert könyvet tarthatok a kezemben. Megbecsülheted a melletted állót, illetve most ülőt eleve és minden felett azért, mert Ő is Isten teremtménye, az Ő gyermek, független a külső, vagy belső tartalomtól. Tudnunk kellene szeretni azért, mert testvérem a Krisztusban, és nem bármi egyéb miatt. Ne azt becsüld, hogy ki lehet majd belőle, hanem becsüld azért, mert Isten adott neki is életet és Ő örök életet is akar adni számára épp úgy, mint neked.

Az igénk azt mondja: „*3A nyáj elé áll, és legelteti az ÚR hatalmával, az ÚRisten fenséges nevével. Akkor nyugodtan élnek, mert hatalma kiterjed a föld határáig. 4Ez lesz a békesség!”*.   
Ne ragadjunk meg ott, hogy betlehemi kisgyermekről beszélünk és karácsonyi kisdedet emlegetünk! Ha így teszünk, akkor nem Isten beteljesülő akaratára, nem az Ő szeretetének a teljességére figyelünk, hanem elakadunk a mesénél, a szép képeknél, az emberi váradalmaknál. Legyen inkább olyan ünnepünk, amikor arra figyelünk, hogy ki is az valójában, akit Isten a világnak ajándékoz. Figyeljünk inkább arra, hogy az Úr elénk lépett, az Ő teljes szeretetével, teljes hatalmával és azt akarja nekünk megadni, hogy általa igazi békességünk lehessen. Mert az, hogy megszületett betlehemben egy kisded, az ma is valóság, csak immár a te valóságod lehet.

Ma a te szíved lehet az az elfelejtett, lesajnált, jelentéktelennek mondott hely, ahol Isten azt akarja, hogy megszülethessen az Ő szeretete, hogy ott ma, illetve mától valóságosan jelen legyen és éljen.  
Nem palota, nem istálló, hanem a te szíved, te magad. Nem egy kisded, nem egy teológiai fogalom, hanem a Megváltó.

Ha ez megtörténik, ha befogadod így az Urat, a számodra is megígért Messiást, akkor én is, de a mi fontosabb Isten ígéri meg neked, hogy a Békesség fog teljessé lenni az életedben. Talán az első napon még kisdednek, egy bors szemecskének tűnik, de Ő valóban erős, Ő valóban ízt ad az életednek: megváltott, örök kegyelembe fogadott ízt. Hát mától e szerint az íz szerint ízesítsd te is világot! Ne az esélyeket latolgasd, ne a hasznot számolgasd, ne az emberi léptéket méricskéld, hanem hagyd, hogy az Úristen tegye teljessé a pillanatot, a vesztesnek hitt helyzeteket, a te szeretetedet is, hiszen Ő keresztet is győztes hellyé tudta tenni, hát hidd el, bízd rá, hogy a te életedet, te hitedet is ő tegye győztes ünnepé, hagyd, hogy a világba lépett Szeretet, Krisztus adjon értelmet, jelentőséget minden pillanatodnak! Ámen